CELEX: 32016R0345
Language: da
Date: 2016-03-10 00:00:00
Title: Kommissionens gennemførelsesforordning (EU) 2016/345 af 10. marts 2016 om fastsættelse af indberetningshyppigheden for Container Status Messages, oplysningernes format og fremsendelsesmåden

11.3.2016   
            
            
               DA
            
            
               Den Europæiske Unions Tidende
            
            
               L 65/38
            
         KOMMISSIONENS GENNEMFØRELSESFORORDNING (EU) 2016/345
   af 10. marts 2016
   om fastsættelse af indberetningshyppigheden for Container Status Messages, oplysningernes format og fremsendelsesmåden
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 515/97 af 13. marts 1997 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne (1), særlig artikel 18c, og
   ud fra følgende betragtninger:
   
               (1)
            
            
               I forordning (EF) nr. 515/97 fastsættes det, at transportører fremsender oplysninger om containerbevægelser (Container Status Messages — CSM) til den CSM-database, der forvaltes af Kommissionen, i de tilfælde der er anført i artikel 18a, stk. 6, i samme forordning, men kun i det omfang de får kendskab til sådanne oplysninger og oplysningerne for sådan tilfælde er genereret, indsamlet eller lagret i transportørens elektroniske register.
            
         
               (2)
            
            
               For at sikre rettidig analyse af oplysninger om containerbevægelser, uhindret fremsendelse af sådanne oplysninger fra transportører inden for søtransport til CSM-databasen og garantere, at de mange forskellige muligheder for registrering af oplysninger kan forvaltes i praksis, bør indberetningshyppigheden for CSM, CSM-oplysningernes format og fremsendelsesmåden præciseres.
            
         
               (3)
            
            
               På grund af volumen og regelmæssige ændringer i containertrafikken afhænger afsløringen af svig i høj grad af rettidig identifikation af mistænksomme containerbevægelser. For at garantere at de indberettede oplysninger anvendes effektivt og begrænse risikoen for, at mistænkelige forsendelser flyttes til endnu ikke fastslåede beliggenheder, inden mistænkelige forsendelser kan opdages, bør transportører pålægges at fremsende CSM til CSM-databasen, senest 24 timer efter at CSM er genereret, indsamlet eller lagret i transportørens elektroniske register.
            
         
               (4)
            
            
               For at mindske den økonomiske byrde for industrien og fremme fremsendelsen af CSM bør transportøren pålægges at anvende en af de vigtigste ANSI ASC X12- eller UN/EDIFACT-standarder. ANSI ASC X12 er en protokol til elektronisk dataudveksling (EDI) udarbejdet af American National Standards Institute (ANSI), mens UN/EDIFACT er den EDI-standard, der er udarbejdet af De Forenede Nationer (FN). Anvendelsen af sådanne standarder bør reducere transportørernes gennemførelsesomkostninger, idet det vurderes, at disse standarder er almindeligt anvendt til elektronisk dataudveksling i den maritime industri.
            
         
               (5)
            
            
               For at sikre, at oplysninger fremsendes på sikker vis, og garantere en tilstrækkelig datafortrolighed samt integriteten af de fremsendte oplysninger bør CSM fremsendes ved hjælp af SFTP (Secure Shell File Transfer Protocol), der er udviklet af Internet Engineering Task Force (IETF). Denne fremsendelsesmåde garanterer det krævede sikkerhedsniveau og vurderes at kunne accepteres af industrien, for så vidt angår gennemførlighed. For at reducere gennemførelsesomkostningerne bør transportørerne kunne anvende andre fremsendelsesmåder, på betingelse af at de kan garantere samme datasikkerhedsniveau som SFTP.
            
         
               (6)
            
            
               For at reducere den økonomiske byrde i forbindelse med fremsendelsen af CSM bør transportører kunne fremsende samtlige CSM, der er genereret, indsamlet eller lagret i transportørens elektroniske register uden at skulle udsøge individuelle CSM. I disse tilfælde bør Kommissionen og de kompetente myndigheder i medlemsstaterne kunne tilgå og anvende disse oplysninger i overensstemmelse med bestemmelserne i forordning (EF) nr. 515/97.
            
         
               (7)
            
            
               Foranstaltningerne i denne forordning er i overensstemmelse med udtalelse fra det udvalg, der er nedsat ved forordning (EF) nr. 515/97 —
            
         VEDTAGET DENNE FORORDNING:
   Artikel 1
   Indberetningshyppigheden for Container Status Messages
   Transportører fremsender fuldstændige Container Status Messages (CSM), der er genereret, indsamlet eller lagret i transportørens elektroniske register, til CSM-databasen, senest 24 timer efter at CSM er registreret i transportørens elektroniske register.
   Fremsendelsen af historiske CSM i medfør af artikel 18a, stk. 5, i forordning (EF) nr. 515/97 sker senest 24 timer efter, at den første CSM, der fastslår, at containeren skal føres ind i Unionens toldområde, er genereret eller indsamlet og lagret i transportørens elektroniske register.
   Artikel 2
   Oplysningernes format
   Transportører indberetter CSM i overensstemmelse med ANSI ASC X12- eller UN/EDIFACT-standarder.
   Artikel 3
   Fremsendelsesmåde
   1.   Transportører fremsender CSM ved hjælp af SFTP (Secure Shell File Transfer Protocol).
   Transportører kan anvende andre måder til fremsendelse af CSM, på betingelse af at de kan garantere samme datasikkerhedsniveau som SFTP.
   2.   CSM kan fremsendes enten i form af:
   
               a)
            
            
               selektiv indberetning af individuelle CSM som fastsat i artikel 18a, stk. 6, i forordning (EF) nr. 515/97 eller
            
         
               b)
            
            
               samtlige CSM, der er genereret, indsamlet eller lagret i transportørens elektroniske register, uden at skulle udsøge individuelle CSM.
            
         Hvis en transportør fremsender CSM i overensstemmelse med litra b), accepterer transportøren, at Kommissionen og medlemsstaterne kan tilgå og anvende disse oplysninger i overensstemmelse med bestemmelserne i forordning (EF) nr. 515/97.
   Artikel 4
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. september 2016.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 10. marts 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EFT L 82 af 22.3.1997, s. 1.